[{"text_idx": "#000004", "text": "Enhavas iujn ajn de miaj terminoj"}, {"text_idx": "#000005", "text": "Clay Magalha\u0303es finas sian laborperiodon"}, {"text_idx": "#000008", "text": "Kokoso en Esperanto signifas specon de granda nukso"}, {"text_idx": "#000009", "text": "sed la vorto en Esperanto estas ankau\u0306 tre konata kaj uzata ne kiel la nomo de nukso, sed kiel mallongigo de la esprimo Konstanta Kongresa Sekretario. En la Esperanto movado tiu homo nomig\u0302as KKS."}, {"text_idx": "#000011", "text": "La kontrakto kun Clay Magalha\u0303es, kiu laboris c\u0302e UEA kiel Konstanta Kongresa Sekretario (KKS) dum 19 jaroj, finig\u0302as hodiau\u0306, la 31-an de julio 2022. Clay c\u0302eforganizis la Universalajn Kongresojn (UK) ekde 2003, transpreninte la taskon de Nikola Ras\u030cic\u0301. Li estas la KKS, kiu dum plej longa periodo en UEA okupis tiun postenon, kaj jam antau\u0306e li volontulis por la Kongresa Fako."}, {"text_idx": "#000012", "text": "Sub lia egido organizig\u0302is multnombraj kongresoj. Inter tiuj ankau\u0306 la jubileaj kongresoj en Roterdamo (100-jarig\u0302o de UEA), Bjalistoko (150-a naskig\u0302datreveno de L.L. Zamenhof) kaj Lillo (100-a UK). La kongreso en Lillo estis la plej granda kongreso, kiun li organizis, kun 2698 alig\u0302intoj el 80 landoj. La lasta UK, kiu okazis sub lia gvido, estis tiu de Lahtio en 2019. Sendube li restas en la memoro de sennombraj UK-partoprenantoj pro sia karaktero, c\u0302iam zorgema kaj afabla."}, {"text_idx": "#000013", "text": "La Estraro de UEA, la G\u0302enerala Direktoro de UEA kaj la kolegoj kaj ekskolegoj de Clay elkore dankas pro lia granda sindedic\u0302o por la movado kaj deziras al li sukceson en c\u0302io, kion li entreprenos!"}, {"text_idx": "#000015", "text": "Ankau\u0306 mi mem ofte havis okazon kunlabori kun Clay, kaj ankau\u0306 mi spertis liajn zorgemon kaj afablecon. La afero, kiun mi c\u0302iam plej klare memoros pri li, estas ke ec\u0302 en iom frenezaj momentoj dum la kongresoj, kiam aferoj misokazis kaj fus\u0302ig\u0302is, li c\u0302iam restis trankvila kaj klarmensa, preta por solvi c\u0302iajn problemojn. Mi certas, ke li estos same sukcesa en c\u0302io, kion li faros estonte."}, {"text_idx": "#000017", "text": "alig\u0302into: homo, kiu enskribig\u0302is por c\u0302e-esti en kongreso au\u0306 por membrig\u0302i en asocio.\nentrepreni: komenci gravan, grandan taskon.\nestraro: la grupo de homoj, kiuj direktas la agadon de asocio au\u0306 alia organizaj\u0302o.\njubilea: speciala pro aparta dat-reveno, ekzemple la 50-a, la 100-a au\u0306 simile.\nkaraktero: la aro da ecoj mensaj, kiuj donas al c\u0302iu homo apartan manieron pensi kaj agi.\nkolego: homo kun la sama profesio au\u0306 membro de la sama asocio.\nkontrakto: skriba interkonsento, leg\u0302e valida, kiu devigas ambau\u0306 subskribintojn plenumi iun agadon."}, {"text_idx": "#000018", "text": "nukso: malmola frukto kun ligneca eksteraj\u0302o."}, {"text_idx": "#000020", "text": "Ne estas komentoj por montri."}, {"text_idx": "#000027", "text": "Por bone funkcii, uea.facila uzas kuketojn. Legu nian Privatecan politikon por ekscii kiel ni uzas viajn informojn kaj la Uzkondic\u0302ojn por esti uzanto de la retejo."}]